Referat fra mødet i Lokalbibliografisk Udvalg Frederiksborg Amt på Farum Bibliotek
mandag den 26. april 2004.

Deltagere: Elna Nyholm, Frederiksværk, Sys Sigurd, Hillerød, Lene Wendelboe, Farum, Lone Meyer og Eva Stennicke, begge Helsingør.
Afbud: Merete Carstens, Nivå

Dagsorden:

1.	Godkendelse af dagsorden. Godkendt.

2.	Godkendelse af referat fra mødet den 14. maj 2003.
Godkendt med en bemærkning fra Eva Stennicke om, at de nedskrevne redaktionsprincipper, der omtales     under punkt 2 er undervejs.

3.	Dansk lokallbibliografi. Frederiksborg Amt v/Eva Stennicke. 

Eva Stennicke gav en kort status på lokalbibliografien.
Udgangspunktet er den lokalbibliografiske indgangsside www.helsbib.dk/tilbud/lokalhistorie/lokalbibliografi/index.htm med de særlige lokalbibliografiske søgefaciliteter og den tilhørende vejledning. 
Kontaktpersonerne er i brev af 20/7 2003 blevet gjort opmærksom på den lokalbibliografiske hjemmeside, og interesserede kunne efterfølgende få kopi af posterne til indlæsning i egen base.
Ved samme lejlighed modtog kontaktpersonerne en opgørelse over antal poster i basen (dengang 23.850 – nu 24.315), samt en liste over antal hits i artikelbasen på stednavne fra egen kommune og amtet og endelig en liste over antallet af poster fra de enkelte kommuner.
Retningslinierne for udarbejdelse af lokalbibliografien er grundigt beskrevet i referatet fra mødet den 14/5 2003 og blev ikke gentaget. Specielt blev der dog gjort opmærksom på indekseringen af de lokale lokalhistoriske tidsskrifter. Listen over dem ses på www.helsbib.dk/tilbud/lokalhistorie/lokalbibliografi/index.htm under ”Vejledning”.

I referatet fra mødet den 14/5 2003 omtales et forsøg og en rapport udarbejdet af Tove Michelsen (Det nordjyske Landsbibliotek) og Jørgen Gram Christensen (Vejle Bibliotek) om katalogisering af lokale netpublikationer. Rapporten ”Lokale internetkilder i lokalbibliografiske baser” udkom tidligt efterår 2003. Den blev i ufærdig form behandlet på en temadag for Praktisk Arbejdende Lokalbibliografi-redaktører (PAL) den 20/5 2003 og emnet ”Lokale internetkilder” var også på dagsordenen på mødet i PAL den 16/3-2004. Rapporten indeholder dels praktiske anvisninger på hvordan og hvad man gør, dels peger den på forskellige problemer, ikke mindst pligtafleverings og tilgængeligheds problemer. 
Eva Stennicke fortalte om problemerne og regelsættet omkring opbevaring/høstning af netkilder samt de begrænsede muligheder for at anvende det indhøstede materiale.

Med det formål at sikre, at de oplysninger, der videregives er korrekte, indsættes her i referatet tekst citeret fra www.netarkivet.dk  
»Netarkivet.dk er projektet, der planlægger at bevare Danmarks digitale kulturarv på Internettet, så den kan gives videre til kommende generationer. I løbet af 2002 afsluttedes et pilotprojekt i et samarbejde mellem Det Kongelige Bibliotek, Statsbiblioteket og Center for Internetforskning som havde til formål at udvikle en grundlæggende strategi for arkivering af dansk internet-materiale. En af pilotprojektets centrale anbefalinger var at høste materialerne efter tre forskellige principper: automatisk "tværsnithøstning", "selektiv" høstning, hvor særligt vigtige netsteder følges tæt, samt "begivenhedshøstning", hvor man høster internet-dækningen af særlige begivenheder (som f.eks. et folketingsvalg, en eu-afstemning eller et kongeligt bryllup). 
I forlængelse af pilotprojektet påbegyndte Det Kongelige Bibliotek og Statsbiblioteket i sommeren 2003 arbejdet i anden fase af projektet, hvis formål er at videreudvikle strategien fra pilotprojektet samt undersøge behovet for eventuelle ændringer i pligtafleveringsloven. En del af dette arbejde munder ud i en rapport til Kulturministeriet i april 2004. Rapporten skal gennem analyse-, udviklings- og testarbejde give konkrete anvisninger på hvordan en permanent løsning på området kan gennemføres. 
I dette samarbejde har Det Kongelige Bibliotek særligt fokus på tværsnitshøstningen, mens Statsbiblioteket koncentrerer sig om selektiv høstning, hændelsesbaseret høstning og evt. afleveret materiale. De to biblioteker arbejder tæt sammen om hele arkivets etablering og udvikler i fællesskab både strategier for og software til materialernes indsamling, arkivering, bevaring og tilgængeliggørelse.« 

Rapporten er kritisk i forhold til de ovenfor skitserede løsninger, fordi man ikke forholder sig til alle de publikationer som f.eks. kommunerne offentliggør på internettet. Også foreninger og andre lokale organisationer bidrager med utallige hjemmesider, som ikke vil blive opfanget af det skitserede system. Men i rapporten ”Lokale internetkilder i lokalbibliografiske baser” anbefales det alligevel at lokalbibliografiredaktørerne begynder at registrere de lokale netkilder på lige fod med de trykte. Det skyldes at der ligger mange internetsider, som er fuldt så indholdsrige og relevante som de trykte publikationer, der registreres. Rapportens forfattere mener også, at lokalbibliografiredaktørerne ved at gå i gang, kan være medvirkende til at både selve høstningen og tilgængeligheden af det indhøstede internetmateriale, på sigt vil blive forbedret.  

På baggrund af rapportens anbefalinger og diskussionerne i PAL er Eva Stennicke begyndt at katalogisere sider fra nettet. Eksempler: Kommuners hjemmesider. Ikke hovedhjemmesiden, men det der enten ligger som flere sammenhængende html-sider om et afgrænset emne eller som pdf-filer.
F.eks.: En årsberetning, et budget, planerne om reetableringen af Kronborgs omgivelser. Eller foreningers/institutioners hjemmesider, som kan indeholde materiale af lokalhistorisk interesse, og som måske ikke findes i trykt form. F.eks. Helsingør Kommunes Museers hjemmeside, som indeholder en fortegnelse over stendysser i kommunen samt en fortegnelse over Årets Hus(e).
På mødet blev de forskellige problemer vedr. registrering af netkilder diskuteret: Hvordan griber man det an, hvordan organiserer man det – det må være noget med nogle mål og delmål - det skal gå fremad, samtidig med at det ikke må ske på bekostning af registreringen af det trykte materiale.
 
Det blev besluttet at der afholdes et møde i september 2004 for alle kontaktpersonerne. Mødet er fastsat til den 14. september 2004, mødedeltagerne har modtaget indkaldelse. På mødet skal man bl.a. drøfte registreringen af lokale internetkilder samt de øvrige redaktionsprincipper for lokalbibliografien. 

Det blev ligeledes besluttet at Helsingør v/Lone Meyer/Eva Stennicke skal sende et brev til de øvrige biblioteker i amtet med en opfordring til dem om at linke så tydeligt som muligt til lokalbibliografien www.helsbib.dk/tilbud/lokalhistorie/lokalbibliografi/index.htm  

4.	Nyt fra PAL og DLU v/Eva Stennicke
Eva Stennicke kunne oplyse, at det senest afholdte møde i DLU var den 2/9 2003. Udvalgets medlemmer har fået tilsendt referatet fra dette møde.
Praktisk Arbejdende Lokalbibliografiredaktører (PAL) afholder to årlige møder, det seneste var den 16/3-2004. Eva Stennicke refererede kort fra dette møde (Udvalgets medlemmer får referatet tilsendt). 
Eva Stennicke refererede specielt diskussionen om registrering af netpublikationer, jvf. ovenstående og hun citerede PAL’s opfordring til DLU  ” Det er nu på høje tid, at DLU følger op på konklusionerne i rapporten ”Lokale Internetkilder i lokalbibliografiske baser”. Efter en genbehandling af rapporten skal DLU gå videre med konklusionerne og efterlyse en diskussion i Biblioteksstyrelsen -  med henblik på en ændring i lovgivningen på området. PAL skal i denne forbindelse minde om, at Dansk Lokalbibliografi også hvad angår netkilder lokalt er forpligtiget til at levere et produkt overfor de betalende kommuner”.

På samme PAL-møde var der på foranledning af Eva Stennicke en diskussion om at fastholde katalogiseringskompetencerne i bibliotekerne både generelt og med henblik på at fastholde forpligtigelsen til at indsamle, registrere og opbevare de lokale og kommunale publikationer. Pal enedes om at udtale følgende til DLU  ” PAL vil overfor DLU påpege nødvendigheden af at DLU sikrer fastholdelse af lokalbibliografien og det lokalbibliografiske niveau - og aktivt agiterer for samme.
PAL påpeger, at: 
Uden et højt katalogiseringsniveau er det ikke muligt at foretage en ordentlig søgning.
Uden et højt katalogiseringsniveau kan bibliotekerne ikke indgå i ABM-samarbejdet.
PAL anser det således for påkrævet at minde om, at DLU er et organ for folkebibliotekssektoren, med følgende hovedfunktioner:
At sikre, at folkebibliotekerne udarbejder Dansk Lokalbibliografi.
At sikre, at folkebibliotekerne anvender det fastsatte niveau for formatering.

PAL refererer under sidstnævnte både til ”Dansk lokalbibliografi : vejledning” og rapporten ”Lokale Internetkilder i lokalbibliografiske baser”.

5.	ABM-samarbejde / digitalisering. Nye projekter i Frederiksborg Amt, i Øresundsregionen og på landsplan.
Eva Stennicke gjorde opmærksom på www.lokalhistorisknet.dk (Lokalhistorisk Netværks hjemmeside og  www.viborghistorie.dk (det praktiske resultat af nedenstående projekt).
Formålet med Lokalhistorisk Netværk er: At styrke ABM-institutionernes formidling af lokalhistorie på nettet gennem koordinering, netværksdannelse, erfaringsopsamling og kompetenceudvikling for ABM-projekter og ABM-institutioner på området. At udbrede viden og interesse om muligheden for formidling på Internettet til de lokale ABM-institutioner og gennem eksemplets magt at skabe interesse for og incitament til at prioritere den lokalhistoriske formidling over hele landet. At medvirke til at ABM-institutionernes slutbrugere får lettere og mere adgang til den viden, som ABM-institutionerne har indsamlet. Arbejdet med at opbygge og koordinere et lokalhistorisk netværk for ABM-institutionernes webformidlere er finansieret af Biblioteksstyrelsen, Viborg kommune og de deltagende institutioner. 

En oversigt over samtlige (så godt som) lokalbibliografier her i landet findes på www.lokallit.dk. På hjemmesiden er der også et sogneregister, så man nemt kan finde ud af, hvilken kommune og amt et gammelt sogn hører under. Endelig havde Eva Stennicke deltaget i et seminar på Nationalemuseet omkring projektet www.oresundsfolk.dk – et dansk/svensk primært museums/arkivsamarbejde. Projektlederne forestiller sig et slutprodukt der grafisk/virtuelt minder om www.ts.skane.se (et website om Skånes historie rettet mod undervisning, mens Øresundsfolk er tænkt som et website rettet mod den almindelige interesserede borger.

6.	Evt.
Elna Nyholm fortalte at der ikke havde været kvalificerede ansøgere til stillingen som leder af museumsvæsenet i Frederiksværk. Sys Sigurd fortalte at Nordsjællandsk Folkemuseum flytter fra Sophienborg og ind til det gamle elværk (i nærheden af biblioteket). Og så er Hillerød Bibliotek kommet med i Danske Billeder !! 
Mødet afsluttedes med en kort men inspirerende rundgang i Farum Lokalhistoriske Arkivs lokaler.